​ИЗВЈЕШТАЈ О СТАЊУ ПРОЈЕКАТА КОЈИ СЕ РЕАЛИЗУЈУ У СКЛОПУ ОДЈЕЉЕЊА ЗА ДРУШТВЕНЕ ДЈЕЛАТНОСТИ

***Санација и реконструкција објекта јавне намјене Соколски дом у Бијељини*** – Санација и реконструкција Соколског дома у Бијељини започета је 2018. године.  У I и II фази реконструкције изведени су радови на дограђеном дијелу објекта у износу од око 200.000,00 КМ.

Трећа фаза реконструкције подразумијевала је комплетну реконструкцију објекта (грађевински и грађевинско-занатски радови), а јавна набавка за ову намјену је покренута 30.12.2019. године (под ознаком ДД-30/19). Вриједност планираних средстава је износила 1.000.000,00 КМ.

С обзиром на то да је најнижа понуда за реализацију III фазе износила 1.496.638,97 КМ (компанија „Призма“ ДОО), Градоначелник је сагласношћу број 014-1-213/20 увећао средства на понуђени износ. Надзор над извођењем радова је вршила „Дирекција за изградњу и развој Града Бијељина“, а као лице задужено за реализацију уговора одређена је Биљана Љотић-Марковић. Извођач је уведен у посао 13.3.2020. године (првобитни рок за извођење радова је био 180 дана од дана увођења извођача у посао), а Уговором 1 рок за извођење радова је продужен до 18.11.2020. године.

Град је за завршетак санације и реконструкције објекта обезби​једио 2.100.000 КМ, од чега је 1.000.000,00 КМ из кредитних средства одобрених у 2019. години, 600.000,00 КМ из кредита из 2020. године и 500.000,00 КМ је обезби​јеђено Споразумом о финансирању пројеката донаторским средствима у оквиру механизма сарадње по Споразуму о успостављању специјални​х​ паралелних односа односа између Републике Српске и Републике Србије. Комисија за преглед и примопредају и​зведених радова састала се у Соколском дому 28.12.2020. године и извршила преглед и примопредају радова према тендерској документацији и Уговору о извођењу радова.

Због значаја објекта и његове валоризоване вриједности, завршним Извјештајем стручног надзора, који је Градској управи достављен 24.12.2020. године, је утврђено да је извођење низа непредвиђених радова (који су наведени у Извјештају) оправдано и неопходно. За уговарање вишка и непредвиђених радова, као и радова који нису били предмет уговора, а односе се на вањско уређење и прилагођавање просторија намјени  културе, на буџетској позицији „Реконструкција спортских објеката – ново кредитно задужење“ ек. 511200 – 7, расположива су средства у износу од  600.000,00 КМ, док је за комплетан завршетак реконструкције потребно је обезбиједити додатних 100.000,00 КМ. **Објекат Соколског дома има грађевинску дозволу, али нема употребну дозволу.**

***Изградња радионица за потребе практичне наставе ЈУ Техничка школа „Михајло Пупин“ у Бијељини (I фаза)* –** Првафаза реализације пројекта подразуми​јевала је грубе грађевинске радове и дио грађевинско-занатских радова.

Јавном набавком, која је расписана 10.12.2019. године под ознаком ДД -31/19, за ову намјену је обезб​ијеђено 1.000.000,00 КМ (кредитна средстава осигурана у 2019. години). Најнижа понуда пристигла је од компаније „Призма“ ДОО (998.051,55 КМ), а уговор о извођењу радова потписан је 19.2.2020. године. Надзор радова је вршила „Дирекција за изградњу и развој Града Бијељина“, а за праћење реализације уговора именована је Биљана Љотић Марковић.

Извођач је уведен у посао 28.2.2020. године, али због ванредне ситуације изазване епидемијом вируса корона, затражио је продужење рока изградње (првобитно 150 дана од дана увођења у посао), што му је и одобрено. Уговором 1, као нови рок завршетка радова, дефинисан је 25.9.2020. године. Радови су званично окончани 23.9.2020. године, а Комисија за преглед и примопредају изведених радова састала се у објекту 8.10.2020. године и извршила преглед и примопредају радова, према тендерској документацији и Уговору о извођењу радова.

У завршном Извјештају надзорног органа утврђено је да су се у оквиру уговорених радова појавио одређени мањак, односно вишак радова, као и да је поред уговорених радова извођач, уз одобрење надзора и сагласност инвеститора (Град Бијељина) извео и одређене непредвиђене радове утврђене грађевинском књигом (вишкови радова се односе највише на грешку у изради пројектне документације у виду погрeшних мјера у количинама жељеза, а непредвиђени радови се односе термо​-​изолацију тавана). За ове радове је потребно обезбиједити додатних 175.000,00 КМ.

**Објекат нема грађевинску дозволу. Наставак изградње (II фаза) планирана је 2021. године.**

***Изградња помоћних терена са вјештачком травом у склопу комплекса градског стадиона у Бијељини*** – Изградња терена са вјештачком травом ради унапређења инфраструктуре за развој омладинског фудбала реализована је у оквиру пројекта „Развој инфраструктуре омладинског ногомета/фудбала кроз ширу друштвену заједницу“, а који су заједно спровели Фудбалски савез БиХ (НС/ФС БиХ) и Град Бијељина.

Процедура јавне набавке започета је 23.7.2020. године (ДД-17/20), а планирана средства су износила 200.000,00 КМ. Најнижу понуду је доставила фирма „Радиша“ ДОО (199.602,00 КМ), а 15.10.2020. године извођач је уведен у посао. По уговору, рок за завршетак радова је износио шездесет дана, што је извођач и испоштовао и 15.12.2020. год. извјестио надзор и инвеститора (Град Бијељина) да су радови по уговору завршени. Надзор радова је вршила „Дирекција за изградњу и развој Града Бијељина“, а за праћење реализације уговора именована је Биљана Љотић-Марковић. Обавеза ФС/НС БиХ је испорука и монтажа вјештачке траве која ће бити реализована када то временске прилике буду дозволиле (вјештачка трава је допремљена у Бијељину). Обавеза Града Бијељина, по уговору са ФС је исплата кварцног пијеска и гранулата у вриједности од 70.000,00 КМ. Комисија за преглед и примопредају изведених радова састала се на терену 23.12.2020. године и извршила преглед и примопредају радова према тендерској документацији и Уговору о извођењу радова.

Завршним извјештајем надзорног органа утврђено је да су се појавили мањкови радова у односу на уговорене количине, као и неки непредвиђени радови о којима је инвеститор (Град Бијељина) обави​јештен. За непредвиђене радове који су се појавили у току извођења радова, а односе се на уклањање смећа са парцеле која је раније била у власништву АД „Комуналац“ Бијељина и измјештање 10КV подземног далековода који се налазио испод терена и било га је неопходно уклонити, потребно је обезбиједити додатна средства у износу од 25.000,00 КМ. **За пројекат изградње помоћног терена са вјештачком травом нису прибављене грађевинска и употребна дозвола.**

***Изградња фискултурне сале у склопу ОШ „Јован Дучић“ у Патковачи*** – Након израде пројектне документације и прибављања потребних сагласности 10.12.2019. године покренута је процедура јавне набавке за изградњу фискултурне сале у Патковачи. Најнижа пристигла понуда за реализацију пројеката је износила 746.476,51 КМ без ПДВ-а (компаније „ЦСП“ ДОО), а сагласношћу Градоначелника број: 02-014-1-120/20 од 21.01.2020. године, средства су увећана на износ од 838.790,16 КМ (без ПДВ-а), односно на 981.384.48 КМ са ПДВ-ом. Средства за ову намјену обезби​јеђена су Споразумом о финансирању пројеката донаторским средствима у оквиру механизма сарадње по Споразуму о успостављању специјалних паралелних односа односа између Републике Српске и Републике Србије у износу од: 250.000,00 евра – 488.957,50 КМ, донацијом Владе Републике Српске у износу од 283.250,00 КМ и из буџета Града Бијељина у износу од 209.140,98 КМ. Радови су званично започети 24.2.2020. године. Рок за завршетак објекта био је 180 дана од дана увођења извођача радова у посао, а продужен је до 22.10.2020. године. Изградња објекта у потпуности је завршена, и уз записничку примопредају радова извршена 13.11.2020. године.

Надзор над извођењем радова вршио је тим у саставу: Ђорђо Вујановић (координатор), Биљана Љотић-Марковић, Миленко Марковић, Биљана Крсатновић, Весна Текић, Александар Пљеваљчић и Михаило Несторовић, а за праћење реализације уговора именована је Бојана Вујовић.

У завршном Извјештају надзорног органа наведено је да је на приједлог извођача, а уз сагласност инвеститора (Град Бијељина) измјењена армирано-бетонска конструкција сале. Јавно предузеће „Дирекција за изградњу и развој Града Бијељина“ је урадила изведбени пројекат монтаже конструкције са допунама и измјенама главног пројеката. Сагласност је дата, с тим да извођач због измјене у конструк​цији неће тражити никаква додатна плаћања или накнадне радове.​ ​Такође, завршни Извјештај наводи да су поред уговорених радова, уз одобрење надзора и инвеститора, изведени одређени непредвиђени радови који су утврђени грађевинском књигом.

У допуњеном завршном Извјештају надзора је утврђено да је бруто вриједност радова по уговору износила 981.384,48 КМ, а бруто вриједност изведених радова по уговору 956.997,09 КМ. Мањак изведених радова по уговору је вриједности 24.819,10 КМ, док је вишак изведених радова по уговору 27.738,05 КМ. Одступања у збиру изведених и мањка радова у односу на уговорене, резултат су рачунских грешака у предмјеру и предрачуну из понуде која је саставни дио уговора.

Поред уговорених радова, извођач је уз одобрење надзора и ин​веститора (Град Бијељина) извео и одређене непредвиђене радове, који су били неопходни због функционалности и нормалног коришћења објекта, наведено је у допуњеном завршном Извјештају надзора.

За вишкове, непредвиђене и радове који нису били обухваћени уговором, а било их је неопходно извести (дио вањског уређења) потребно је обезбједити додатна средства у износу од око 175.000,00 КМ.

За опремање фискултурне сале и двије учионице потребна су средства у износу од око 50.000,00 КМ, што ће бити утврђено предмјером и предрачуном роба, а у складу са потребама школе за редовно одвијање наставе физичког васпитања.

**Објекат има грађевинску дозволу, али још увијек нема употребну дозволу.**

***Завршетак изградње Центра за социјални рад са Центром за дневно збрињавање дјеце и омладине ометене у развоју*** – Почетак реализације пројекта је био октобар 2015. године. До краја 2016. године реализовани су радови у вриједности од 1.549.777,22 КМ – од тога Јапанска амбасада / ИОМ 210.000,00 $ (долара) односно 367.500,00 КМ (груби радови, дневни центар за дјецу са сметњама у развоју), Свјетска банка 257.749,97 КМ (систем гријања и хлађења), Град Бијељина 854.527,25 КМ (груби радови, пројектна документација, потребне сагласности, надзор) и Центар за социјални рад 70.000,00 КМ (радови). У 2017. години средства планирана за наставак изградње Центра за социјални рад са Дневним центром за дјецу са посебним потребама умањена су на износ од 39.050,26 КМ. Ова средства су утрошена за израду допуне Главног пројекта, као и комуналне сагласности и прикључке (Водовод и канализација, Електро Бијељина). У 2018. години потписан је Уговор на замјени оштећене зграде, конструкцијом нове зграде између АПЦУ Бања Лука, Града Бијељина и извођача радова „ТЕКТОН“ ДОО Бања Лука, а средства у износу од 1.100.000,00 КМ обезбијеђена су из кредитних средстава као и 50.000,00 КМ из буџета Града Бијељина. Како је I фаза горе наведеним уговором реализована, Градска управа је била сагласна да у сарадњи са АПЦУ Бања Лука и извођачем радова „ТЕКТОН“ ДОО Бања Лука, остатак кредитних средстава утроши у завршне радове на објекту, а који су обухваћени Анексом I и Анексом II од 2019. године. Планом буџета (са реалокацијама) за 2020. Годину, у износу од 410.00,00 КМ, извођени су заврши радови на згради ЈУ Центар за социјални рад Бијељина, гдје је завршено Идејно рјешење и Главни пројекат ограде, спроведена јавна набавка и именован извођач радова за исту. Такође, именован је извођач на вањском уређењу (I фаза), предузеће ДОО „ПРИЗМА“ Бијељина, а вриједност радова износи 19.602,91 КМ. Урађено је Идејно рјешење за уређење дворишта (II фаза), за које се планира јавна набавка и потребно је обезбиједити средства из буџета у износу од око 50.000,00 КМ. Планирана је јавна набавка и за прикључак 3. и 4. спрата, гдје су изостављени сатови, а износ који би се требао издвојити за ове радове је око 6.000,00 КМ. У поступку добијања Употребне дозволе наведени објекат би прво требао да добије противпожарну сагласност, али исту није у могућности добити јер су констатована одређена одступања. Одступања се односе на противпожарна и противдимна врата, гдје су умјесто истих постављена обична врата. Градска управа Града Бијељина, очекује одговор на упит који је послат Министарству пољопривреде, шумарства и водопривреде – Јединица за координацију пољопривредних пројеката, да се изјасне о горе наведеном одступању, како би ЈУ Центра за социјални рад Бијељина могао да добије употребну дозволу.

**Објект има грађевинску дозволу, али нема употребну дозволу.**

|  |  |  |
| --- | --- | --- |
| 1. | Град Бијељина + кредитна средства | **2.869.220,16** |
| 2. | Донације ( ИОМ, Мин.пољпо. и донаторско вече) | **640.675,85** |
| 3. | Центар за социјални рад | **78.024,08** |
|  | **УКУПНО** | **3.587.920,09** |

***Стамбено збрињавање Рома 2018-2019 у Граду Бијељина*** – Јавну набавку за пројекат изградње стамбеног објекта са шест станова је спровела хуманитарна организација „Каритас“ из Швајцарске, а Град Бијељина је имао представника у Комисији за избор извођача радова. Вриједност уговорених радова износи 339.076,71 КМ – Град Бијељина 40.000 КМ, Министарство за људска права и избјеглице БиХ 100.000 КМ (грант средства) и „Каритас“ Швајцарска 199.076,71 КМ.

Као најповољнији извођач изабрана је фирма „ИНТЕР-ЕXТ“ ДОО Тузла, а надзор над пројектом ће вршити „Атеље“ ДОО Лакташи. Обавезе Града Бијељина су да обезбједи грађевинско земљиште, грађевинску дозволу и прикључке на инфраструктуру (вода, електрична енергија и септичка јама). Укупне обавезе Града Бијељина у наведеном пројекту су 140.000 КМ. Рок за реализацију пројекта је крај 2021 година.

***Изградња подручног одјељења петоразредне ОШ „Стеван Немања“ Горњи Драгаљевац у Горњем Магнојевићу*** – Прва фаза изградње, чија вриједност је износила 37.668,72 КМ, завршена је 26.2.2019. године. За другу фазу, која је завршена 26.11.2019. године, из градског буџета је издвојено 51.741,19 КМ. Завршна трећа фаза је започета 3.11.2021. године, а према Уговору број 02-404-161/20, вриједност радова је 189.917,35 КМ, и ова средства су планирана из кредитног задужења. На расписаном тендеру као најповољнији понуђач за извођење радова одабрана је фирма „ПГП градитељ“ ДОО. Надзор над извођењем радова је вршила ЈП „Дирекција за изградњу и равој Града Бијељина“, а за праћење реализације уговора именована је Љубица Млађеновић.

Првобитни рок за завршетак радова је био 31.12.2020. године, али је извођач тражио продужетак од 30 радних дана због временских услова и епидемиолошке ситуације. Сагласност за продужење рока изградње потписана је од стране Градоначелника. Извођач је 8.2.2021. године доставио обавјештење о завршетку радова, а након завршног извјештаја надзорног органа, биће формирана Комисија за примопредају радова. Вишак радова ће бити утврђен по добијању завршног извјештаја надзорног органа. За опремање школе (школски намјештај, наставна средства и спортски реквизити) потребно је издвојити око 17.000 КМ. Укупна вриједност радова који су до сада изведени на изградњи подручне школе износи 279.327,26 КМ.

**За објекат су прибављене потребне сагласности, али још увијек нема грађевинску дозволу.**

П.О. ГРАДОНАЧЕЛНИКА ГРАДОНАЧЕЛНИК

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_  
 Љубиша Танацковић Љубиша Петровић